7.2.2023.
HR
Službeni list Europske unije
C 47/127 srijeda, 6. srpnja 2022.
58. pohvaljuje inicijative u području kulture i inicijative za mlade, primjerice godišnji prekogranični umjetnički festival „Mirëdita, Dobar Dan!”, kojima se promiče suradnja između umjetnika i aktivista s Kosova i iz Srbije; potiče kosovske i srbijanske vlasti, među ostalim i na lokalnoj razini, da se dodatno oslone na takve pozitivne inicijative i iskoriste kulturnu baštinu kao sredstvo za okupljanje različitih zajednica; potiče uspostavu multinacionalne i višejezične javne radiotelevizije koja bi promicala mir i pomirenje među državama zapadnog Balkana, po uzoru na ARTE;
59. poziva EU da dodatno ojača suradnju u području vanjske politike i sigurnosti, javne diplomacije i međunarodnih partnerstava u svrhu postizanja napretka u postupku pomirenja; pozdravlja obnovljeni angažman saveznika EU-a, posebno imenovanje posebnih izaslanika SAD-a, Ujedinjene Kraljevine i Njemačke za zapadni Balkan; poziva na njihovu blisku suradnju i koordinaciju s izaslanikom EU-a u cilju jačanja utjecaja i pružanja usklađenih savjeta i potpore;
60. prepoznaje važan doprinos kosovskih snaga (KFOR) i država sudionica u izgradnji i održavanju sigurnog i zaštićenog okruženja za sve građane na Kosovu te olakšavanju euroatlantske integracije zapadnog Balkana; podsjeća na važnost KFOR-a za trenutačni razvoj snaga sigurnosti Kosova pružanjem savjeta, osposobljavanja i izgradnjom kapaciteta;
61. poziva Komisiju i Ured EU-a na Kosovu da pojačaju svoje napore u povećanju vidljivosti i promicanju uloge, napora i koristi bližeg partnerstva između EU-a i Kosova;
Socioekonomske reforme
62. pozdravlja pozitivne pomake u gospodarskom rastu Kosova; pozdravlja činjenicu da će Kosovo također imati koristi od jedinstvenog digitalnog tržišta EU-a s obzirom na veliki potencijal digitalizacije za razvoj kosovskog gospodarstva;
63. pozdravlja korake koje je poduzela vlada s ciljem smanjenja sive ekonomije; međutim, žali zbog činjenice da veliko kosovsko neformalno gospodarstvo i dalje predstavlja prepreku razvoju njegova privatnog sektora; primjećuje postojanje strategije i pripadajućeg akcijskog plana za rješavanje temeljnih uzroka neformalnosti, ali poziva na djelotvorniju provedbu; prima na znanje velik postotak priljeva privatnih doznaka u BDP Kosova;
64. pohvaljuje Kosovo za uspješno upravljanje pandemijom bolesti COVID-19, uključujući postupak cijepljenja; pozdravlja činjenicu da je Kosovo kupilo samo cjepiva protiv bolesti COVID-19 koja su proizvedena i certificirana u EU-u/Ujedinjenoj Kraljevini/SAD-u i da je ostvaren napredak kako bi Kosovo ispunilo uvjete za europsku digitalnu potvrdu o COVID-u;
65. pozdravlja vladine hitne mjere i otvaranje 25 000 novih radnih mjesta u okviru njezina paketa za oporavak; ističe, međutim, da je pomoć skupinama koje su najviše pogođene pandemijom bila ograničena; potiče Kosovo da ranjivim kućanstvima i poduzećima pruži dobro usmjerenu i privremenu fiskalnu potporu povezanu s pandemijom; naglašava da će oporavak nakon pandemije znatno ovisiti o sposobnosti vlasti da se suoče sa strukturnim izazovima i o učinkovitoj provedbi paketa gospodarske potpore;
66. pozdravlja isplatu makrofinancijske pomoći zbog bolesti COVID-19 čiji je cilj ublažiti gospodarske učinke pandemije i održati makroekonomsku stabilnost te mobilizaciju 14,2 milijarde EUR iz IPA-e III za potporu partnerima sa zapadnog Balkana u ispunjavanju zahtjeva za članstvo u Europskoj uniju;
67.
ističe da je provedba temeljnih i strukturnih reformi i dalje presudna za gospodarski oporavak i društveni razvoj jer bi nastojanja za borbu protiv korupcije, poboljšanje vladavine prava, povećanje transparentnosti te jačanje institucija i socijalnog dijaloga također doprinijela privlačenju izravnih stranih ulaganja u zemlju; poziva Kosovo da se dodatno uskladi s pravnom stečevinom EU-a o jedinstvenom tržištu te poziva kosovske vlasti i Komisiju da nastave podupirati mala i srednja poduzeća kako bi se razvilo snažnije i otpornije gospodarstvo;
68.
ističe da je neodgovarajuća i nepouzdana opskrba električnom energijom jedno od ograničenja konkurentnosti Kosova te da nedostatak energetske sigurnosti dovodi do znatnih troškova za poduzeća i predstavlja veliku prepreku privlačenju visokokvalitetnih izravnih stranih ulaganja; potiče Kosovo da pojača napore kako bi se iskoristio potencijal za energetsku učinkovitost;